[{"text_idx": "#000005", "text": "Yn gyn-ddisgybl Ysgol Gyfun Emlyn, mae Amy yn edrych ymlaen at gofrestru ar y BSc mewn Astudiaethau Pensaerni\u0308ol, a fydd yn canolbwyntio ar hanes pensaerni\u0308ol, theori, technoleg a dylunio proffesiynol."}, {"text_idx": "#000006", "text": "Dywedodd Amy, \u201cDw i wastad wedi breuddwydio am fod yn bensaer a dw i\u2019n gwrthod rhoi\u2019r gorau i\u2019r freuddwyd honno. Dw i am helpu i newid y byd o fy nghwmpas, er gwell. Mae\u2019r Coleg wedi bod yn rhwydwaith cefnogi gwych ac mae\u2019r cwrs dw i\u2019n astudio ar hyn o bryd wedi rhoi cipolwg gwirioneddol i mi ar fyd pensaerni\u0308aeth.\u201d"}, {"text_idx": "#000007", "text": "Tra ar ei chwrs presennol mae Amy wedi bod yn dysgu am luniadau, tendrau, CAD, iechyd a diogelwch, mathemateg, gwyddoniaeth, tirfesur a chynaliadwyedd."}, {"text_idx": "#000008", "text": "Dywedodd y darlithydd Stephen Tindall, \u201cAr hyn o bryd mae Amy ar ail flwyddyn ein rhaglen llawn-amser dwy flynedd. Mae wedi cwblhau ei blwyddyn gyntaf o astudiaethau yn llwyddiannus gan ennill graddau rhagoriaeth yn bennaf ym mhob pwnc a gymerwyd a disgwylir iddi gyflawni canlyniadau tebyg yn ystod ei hail flwyddyn."}, {"text_idx": "#000009", "text": "Mae Amy yn dangos ymroddiad ac ymrwymiad gwirioneddol i\u2019w hastudiaethau, gan weithio\u2019n galed o fewn ac allan o\u2019r ystafell ddosbarth. Mae hi bob amser wedi bod yn benderfynol o astudio pensaerni\u0308aeth, o\u2019r tro cyntaf i ni gwrdd a\u0302 hi. Dywedodd Amy ei bod am astudio gradd pensaerni\u0308aeth yn y brifysgol. Oherwydd ei hagwedd gadarnhaol, mae Amy wedi llwyddo i sicrhau cynnig i astudio Pensaerni\u0308aeth yn Ysgol Pensaerni\u0308aeth Cymru Caerdydd, nid yn unig yn un o brifysgolion gorau\u2019r DU ond yn fyd-enwog am ansawdd dysgu ac addysgu pensaerni\u0308aeth."}, {"text_idx": "#000010", "text": "Mae pob un o ddarlithwyr Amy yn gytu\u0302n bod ei hagwedd a\u2019i hetheg gwaith yn addas ar gyfer astudio o fewn amgylchedd prifysgol ac y bydd yn gaffaeliad i WSA Caerdydd.\u201d"}, {"text_idx": "#000011", "text": "Yn angerddol ac yn awyddus i ddysgu mwy, mae Amy hefyd wedi astudio\u2019r pwnc Lefel AS Mathemateg ochr yn ochr a\u0302\u2019i hastudiaethau Lefel 3."}, {"text_idx": "#000012", "text": "Trafododd Amy yr hyn sy\u2019n ei hysbrydoli, \u201cMae gen i obsesiwn gyda phensaerni\u0308aeth gynaliadwy, a dw i\u2019n cael fy ysbrydoli i fod yn rhywun sy\u2019n gallu dylunio strwythurau a fydd yn helpu i drawsnewid y byd a lleihau ei o\u0302l troed carbon. Dw i\u2019n cael llawer o ysbrydoliaeth gan benseiri fel Friedensreich Hundertwasser a Ken Yeang. Mae eu gwaith nid yn unig yn weledol esthetig ond hefyd yn cynnig dyluniadau sy\u2019n seiliedig ar ecoleg a deunyddiau cynaliadwy.\u201d"}, {"text_idx": "#000013", "text": "Dyheadau Amy yn y dyfodol yw bod yn gyflogedig gyda chwmni sefydledig ac agor ei phractis annibynnol ei hun un diwrnod."}]